# Innspel til Barne- og ungdomsplana til Aukra kommune

Vi i FAU ved Gossen barne- og ungdomsskole takkar for at det vert sett fokus på barn og ungdom gjennom denne flotte plana. Plana har blitt sendt ut til alle foreldre ved Gossen barne- og ungdomskole, der dei har fått tilbod om å sende inn innspel sjølv eller gjennom FAU.

Teoridelen i kvart kapittel er godt utarbeida. Verdiplattforma er veldig interessant, og er eit godt springbrett til resten av plana. Kvart kapittel er godt og forståeleg skrive, med gode tiltak på slutten av plana. Det er imponerande kva de har greidd å få med, godt jobba!

Etter å ha lest gjennom plana så ynskjer vi å kome med nokre innspel.

**Innspel til skoledelen av plana:**

* Elevane har laga reglar og plakatar mtp. skolemiljø. Kan desse vere vedlegg til plana? Dette er flotte og godt utarbeida plakatar som fortener ein vedleggsplass.
* I delkapittelet om elevmedverknad – Kan det stå litt om korleis skolen har fått auka opplevinga av elevmedverknad? Scoren i den nyaste elevundersøkinga viser eit bra hopp frå sist undersøking. Dette er eit veldig viktig kapittel så det kan godt stå litt meir.
* Velkomstklasse er nemnd i plana, at dette vil vere eit nytt tilbod frå hausten av. Kan det stå litt meir om dette, nokre setningar?
* Bør FAU vere nemnd under underoverskrifta «Samarbeid heim – skole»?
* Det blir referert til trygge og utfordrande uteområde for barnehagar som kan nyttast på kveld/helg. Vi vil at det skal vere fokus på uteområde for skuleborna òg.
* I slutten av plana så vert det referert til kor fornøgde elevane er, vedlegg side 43. Her er det viktig at den nyaste elevundersøkinga kjem med. Den ligg via skoleporten.no, publisert tidlegare i år.

**Innspel til andre deler av plana:**

* Vi har eit manglande jordmortilbod i kommunen. Det er tryggleik i å ha eit slik tilbod i kommunen. Å måtte reise heilt til Molde for konsultasjonar kan vere krevjande for gravide. Er det like enkelt for alle å kome seg til Molde, er terskelen like låg for å ta kontakt som om tilbodet hadde vore tilgjengeleg i kommunen? Det står i plana at det har ikkje lukkast å rekruttere kommunal jordmor, då må det vere eit tiltak rundt dette.
* Vi saknar fokus på idretten og meir fokus på frivillige lag og organisasjonar (UFO m.m.). Dei er viktige bidragsytarar når det kjem til born og unge. Fritidserklæringa er nemnd på side 22, men saknar meir informasjon.
* Det står at Aukra kommune manglar tilsette med ruskompetanse, men det står ikkje tiltak rundt dette.

**Generelle innspel:**

* Plana er godt skriven, men den heng ikkje heilt saman om ein ser på heile plana. Det manglar litt den overordna samanhengen så delane flyt betre saman. Underoverskrifter i feit skrift (til dømes i kapittelet om Aukrabarnehagen/Aukraskolen) gjer det meir lettlest og lettare å kunne finne fram i plana i etterkant, så det kan vere lurt å gjere dette over heile plana.
* Kva einingar/kven har vore representert i prosjektgruppa?
* Vi saknar litt kjelder, når det til dømes er nemnd at det er mange unge som slit og fleire som rapporterer om einsemd. Og når ein legg inn ein kjeldereferanse så er det praktisk om heile kjelden står der, eller nedst på sida. Er kjelden ein av vedlegga så er det greitt å referere til vedlegget
* Kva med å leggje til fleire elektroniske linkar undervegs i dokumentet? Mange vil lese dette elektronisk, og då er det enkelt å kunne nyttiggjere seg av slike kjeldelenkar. Det er referert til mange spanande sider/rapportar/stortingsmeldingar/etc. og då hadde det vore kjekt å kunne klikke seg vidare til aktuell info. Kulturskoledelen har ein link til ein video, kjempebra 😊
* Det er ofte vist til kommunen sine eigne tilbod, her kunne det vore kjekt med elektroniske lenkar til korrekt side.

Mvh.

FAU ved Gossen barne- og ungdomsskole